钦定古今图书集成/明伦汇编/氏族典/第560卷 > 司马裔
## 钦定古今图书集成/明伦汇编/氏族典/第560卷 > 司马裔

按《周书司马裔传》，“裔字遵引，河内温人也。晋宣帝弟
馗之后。曾祖楚之属。宋武帝诛晋氏戚属，避难归魏，
封琅邪王。裔少孤，有志操，州郡辟召，并不应命。起家
司徒府参军事。及魏孝武西迁，裔时在邺，潜归乡里，
志在立功。大统三年，乃于温城起义，遣使送款，频与
东魏交战，每有克获。六年，授河内郡守、北徐州刺史。”
八年，率其义众入朝，授前将军、大中大夫，领河内郡
守。十三年，攻拔东魏，平齐柳泉、蓼坞三城，获其镇将
李熙之，加授都督。十五年，授帅都督，拜其妻元为襄
城郡公主。十六年，大军东伐，裔请为前锋，遂入建州，
拔其五城。魏废帝元年，征裔，令以本兵镇汉中，带华
阳郡守。二年，率所部兵从尉迟迥伐蜀，以功赐爵龙
门县子。孝闵帝践祚，除巴州刺史，进爵琅邪县伯。保
定二年，入为御伯中大夫。四年，转御正中大夫，进爵
为公。大军东讨，裔率兵与少师杨𢷋守轵关，即授怀
州刺史、东道慰劳大使。五年，转始州刺史。天和初，信
州蛮酋冉令贤等反，裔随上庸公陆胜讨之。出师再
期，群蛮率服。拜信州刺史。五年，迁潼州刺史。六年，征
拜大将军，除西宁州刺史。未及之部，卒于京师。裔性
清约，不事生业，所得俸禄，并散之亲戚。身死之日，家
无馀财，宅宇卑陋，丧庭无所有。诏为起祠堂焉。谥曰
定。